
2026 оны 06 дугаар сарын 12-ны өдөр 

ШИЛЭН ДАНСНЫ ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ 
ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ


Нэг. Хуулийн төсөл боловсруулах болсон үндэслэл, шаардлага 

1.1. Хууль зүйн үндэслэл
Монгол Улсын нэгдэн орсон Нэгдсэн Үндэстний Байгууллагын Авлигын эсрэг конвенцын 9 дүгээр зүйлд "Төрийн өмчийн хөрөнгөөр бараа, ажил, үйлчилгээг худалдан авах, төрийн санхүүг удирдах”, 10 дугаар зүй “Авилгалтай тэмцэх хэрэгцээг харгалзан үзэж зохих тохиолдолд оролцогч улс бүр төрийн захиргаандаа, үүнд зохион байгуулалт, чиг үүргээ хэрэгжүүлэх болон шийдвэр гаргах явцыг оролцуулан, ил тод байдлыг сайжруулахад шаардлагатай байж болох арга хэмжээг дотоодын хууль тогтоомжийнхоо тулгуур зарчимд нийцүүлэн, авна”, 12 дугаар зүйлийн 1 “Оролцогч улс бүр хувийн хэвшилд гарч болох авилгалаас урьдчилан сэргийлэх, хувийн хэвшлийн нягтлан бодох бүртгэлийн болон хөндлөнгийн хяналтын жишгийг сайжруулах арга хэмжээ, түүнчлэн зохих тохиолдолд ийм арга хэмжээг биелүүлээгүй тохиолдолд үр дүнтэй, тухайн үйлдэлд тохирох, тухайн үйлдлийг хийхгүй байлгах иргэний, захиргааны болон эрүүгийн хариуцлагыг хүлээлгэх арга хэмжээг дотоодын хууль тогтоомжийнхоо тулгуур зарчимд нийцүүлэн авна”, 13 дугаар зүйлийн b) олон нийт мэдээлэл авах боломжтой байх явдлыг хангах” зэрэг ил тод, нээлттэй, үр ашигтай байлгах тогтолцоог бүрдүүлэх үүргийг гишүүн орнуудад хүлээлгэсэн. Олон улсын гэрээ нь дотоодын хууль тогтоомжийн нэгэн адил хүчин төгөлдөр мөрдөгдөх Үндсэн хуулийн зарчмын дагуу шилэн дансны мэдээллийн ил тод байдлыг олон улсын жишигт хүргэх нь тус конвенцын заалтыг амьдралд хэрэгжүүлэх эрх зүйн арга хэмжээ мөн.  
Монгол Улсын Үндсэн хуулийн 16 дугаар зүйлийн 17 дахь заалтаар “төр, түүний байгууллагаас хууль ёсоор тусгайлан хамгаалбал зохих нууцад хамаарахгүй асуудлаар мэдээлэл хайх, хүлээн авах эрхтэй. Хүний эрх, нэр төр, алдар хүнд, улсыг батлан хамгаалах, үндэсний аюулгүй байдал, нийгмийн хэв журмыг хангах зорилгоор задруулж үл болох төр, байгууллага, хувь хүний нууцыг хуулиар тогтоон хамгаална” гэж заасан. 

Монгол Улсын Үндсэн хуулийн цэцийн 2021 оны 05 дугаар сарын 19-ны өдрийн 05 дугаар дүгнэлтэд “… Монгол Улсын Үндсэн хуульд заасан мэдээлэл хайх, хүлээн авах иргэний үндсэн эрхийг хангах эрх зүйн орчныг боловсронгуй болгох хүрээнд нууцалж үл болох албаны мэдээллийн хүрээ хязгаарыг тогтоох, нууцалсан шийдвэрт гомдол гаргах үндэслэл, журмыг нарийвчлан хуульчлах шаардлагатай байгааг тэмдэглэх нь зүйтэй” гэж үзсэн байна. 

Монгол Улсын Их Хурлын 2020 оны 02 дугаар тогтоолын хавсралтаар батлагдсан Монгол Улсын Үндсэн хуульд оруулсан нэмэлт, өөрчлөлтөд хууль тогтоомжийг нийцүүлэх хуваарийн 1.2.6-т “төрийн нийтийн өмчийг зохистой ашиглах, зарцуулахад тавих хяналтыг боловсронгуй болгох”-ыг чиглэл болгосон байна. Түүнчлэн, Монгол Улсын Их Хурлын 2025 оны 109 дүгээр тогтоолоор баталсан Монгол Улсыг 2026-2030 онд хөгжүүлэх таван үндсэн чиглэлийн 5.1-д “Авлигыг бууруулж, иргэдийн шүүхэд итгэх итгэл, шударга ёсны тогтолцоог бэхжүүлж, ил тод байдал, хариуцлагыг нэмэгдүүлж, батлан хамгаалах, үндэсний сөрөн тэсвэрлэх чадавхыг сайжруулж, "Цахимаар түрүүнд" зарчмыг хэрэгжүүлж, иргэн төвтэй үйлчилгээг бүрдүүлж зөв засаглалын үзүүлэлтээр эхний 90 орны нэг болно” гэж заасан. 

Иймд Шилэн дансны тухай хуулийн зохицуулалтыг боловсронгуй болгож олон улсын стандартад нийцүүлэх нь Монгол Улсын Үндсэн хуулиар олгосон мэдээлэл авах, төрийн үйл ажиллагаанд хяналт тавих эрхийг бодит үйл ажиллагаа болгох хууль зүйн суурь шаардлага болж байна. 

1.2. Практик шаардлага 
Монгол Улс “Транспаренси Интернэшл” олон улсын байгууллагаас жил бүр гаргадаг Авлигын төсөөллийн индексийн оноогоор 182 орноос 2017 онд 36 оноо авч 103, 2018 онд 37 оноо авч 93, 2019 онд 35 оноо авч 106, 2020 онд 35 оноо авч 111, 2021 онд 35 оноо авч 110, 2022 онд 33 оноо авч 116, 2023, 2024 онд 33 оноо авч 121, 2025 онд 31 оноогоор 124 дүгээр байрт тус тус эрэмбэлэгдсэн байна. Энэхүү авлигын индексийн үнэлгээ нь Монгол Улсын авлигын түвшинд олон улсын байгууллагын үнэлгээ бөгөөд Шилэн дансны тухай хуулийн нэмэлт, өөрчлөлтийн төсөл нь тус үнэлгээнд ахиц гарахад нэг алхам болно гэж үзэж байна. 

Үндэсний аудитын газраас Монгол Улсын 2023 оны нэгдсэн төсвийн гүйцэтгэлд хийсэн аудитын тайланд “шилэн дансны нэгдсэн цахим хуудаст байршуулсан мэдээлэл хуульд заасан иж бүрэн, ойлгомжтой, ач холбогдолтой байх зарчмыг бүрэн хангахгүй байна[footnoteRef:1]”, “Шилэн дансны тухай хуулийн хэрэгжилтийн үр дагаварт үнэлгээ хийх шаардлагатай”, 2024 онд хийсэн аудитаар “шилэн дансны нэгдсэн цахим хуудсыг бусад санхүүгийн системд холбож хөгжүүлсэн боловч хэрэглэгч, иргэн, олон нийтэд энгийн ойлгомжтой, хэрэглэхэд хялбар бус, мэдээллийн үнэн зөв байдал хангалтгүй нь хуулийн зорилт, үр дүнг бууруулж байна”[footnoteRef:2], 2025 оны аудитын тайланд “Шилэн дансны цахим хуудасны зарим модуль Шилэн дансны тухай хууль болон холбогдох журмын зохицуулалттай уялдаагүй, байгууллагууд мэдээллээ хуульд заасан хугацаанд бүрэн байршуулаагүй[footnoteRef:3]” зөрчил илэрсэн байна.  [1:  Үндэсний аудитын газар, Монгол Улсын 2023 оны нэгдсэн төсвийн гүйцэтгэлд хийсэн аудитын тайлан, СНАГ-2024/1НА-СТА-НТГ (Улаанбаатар 2024) 50-51 дэх тал.
https://www.audit.mn/audit/report_detail/34218. ]  [2:  Үндэсний аудитын газар, Монгол Улсын 2024 оны нэгдсэн төсвийн гүйцэтгэлд хийсэн аудитын тайлан, СНАГ-2025/002-НА-СТА-НТГ (Улаанбаатар 2025) 69-71 дэх тал.  
https://www.audit.mn/audit/report_detail/39902. ]  [3:  Үндэсний аудитын газар, Монгол Улсын 2025 оны нэгдсэн төсвийн гүйцэтгэлд хийсэн аудитын тайлан, САГ-2026/2НА-СТА-НТГ (Улаанбаатар 2026) 71-72 дахь тал.] 


Үндэсний аудитын газрын Шилэн дансны тухай хуулийн хэрэгжилтэд хийсэн аудитаар илэрсэн зөрчлийг нэгтгэн авч үзвэл мэдээллийн иж бүрэн, үнэн зөв, ойлгомжтой байдал, мэдээлэх хугацааны шаардлагыг хангаж ажиллаагүй, цахим системийн үйл ажиллагаа хууль, журмын зохицуулалттай бүрэн уялдахгүй байх зөрчил дутагдал нийтлэг илэрсэн байна. Энэ нь төсвийн зарцуулалтын мэдээллийг иргэд, олон нийт ашиглах, түүнд үндэслэн хяналт тавих боломжийг хязгаарлаж, хуулийн хэрэгжилтийг сулруулж байна. Иймд хуулийн хэрэгжилтийн үр дагаварт үнэлгээ хийж, мэдээллийн чанар, хүртээмж, хуулиар хугацаанд нийтлэх шаардлага, цахим системийн уялдаа, хэрэгжилтэд тавих хяналт, хариуцлагын зохицуулалтыг боловсронгуй болгох шаардлагатай.

Нээлттэй нийгэм форумаас 2023 онд нийтэлсэн, Өмгөөллийн Фиделитас партнерс ХХН-ийн судалгааны багийн боловсруулсан санал, шүүмжид Шилэн дансны тухай хуулийн шинэчилсэн найруулгын 2022 оны төсөлд хамааруулан хуулийн үйлчлэлд хамрагдах этгээд, мэдээлэх үүргийг тодорхой болгох, иргэд мэдээллийг ойлгомжтой хэлбэрээр хүлээн авах, татаж ашиглах боломжийг хангах, холбогдох хууль тогтоомжийн уялдаа болон зөрчилд хүлээлгэх хариуцлагын зохицуулалтыг боловсронгуй болгох санал дэвшүүлсэн байна.[footnoteRef:4] [4:  Өмгөөллийн Фиделитас партнерс ХХН-ийн судалгааны баг. Шилэн дансны тухай хуулийн шинэчилсэн найруулгын төсөлд өгөх санал, шүүмж. Нээлттэй нийгэм форум, цуврал №42, 2023 оны 3 дугаар сар, 25-27 дахь тал.] 

А.Энхбат, Г.Янжинсүрэн нарын судалгаанд шилэн дансны мэдээллийг хугацаанд нь тогтмол, бүрэн байршуулахгүй, гүйлгээний утга тодорхой бус, холбогдох шийдвэрийг дутуу мэдээлж байгаа нь олон нийт мэдээллийг цогц байдлаар авахад хүндрэл учруулж байгааг дүгнэсэн. Улмаар мэдээллийн төрлийг энгийн, ойлгомжтой болгох, хуулийн үйлчлэх хүрээ болон хариуцлага хүлээлгэх эрх зүйн үндсийг тодорхой болгох, хэрэгжилтэд тавих хяналт, дотоод аудит болон цахим системийн хөгжүүлэлтийг сайжруулахыг зөвлөсөн байна.[footnoteRef:5] [5:  А.Энхбат, Г.Янжинсүрэн. “Шилэн дансны тухай хуулийн хэрэгжилтийн өнөөгийн байдал, сайжруулах арга зам”. Бизнес ба Инноваци, 2019, боть 5, №2, 75-77 дахь тал.] 


Хоёр. Хуулийн төслийн зорилго, ерөнхий бүтэц, зохицуулах харилцаа, хамрах хүрээ 

Хуулийн төсөл нь төсвийг зүй зохистой зарцуулах, татвар төлөгчдийн итгэлийг бүрдүүлэх, төсвийн сахилга бат хариуцлагыг дээшлүүлэх зорилгоор төсвийн хөрөнгийн зарцуулалт, худалдан авах ажиллагааны ил тод, нээлттэй байдлыг нэмэгдүүлж, авлигаас урьдчилан сэргийлэхэд чиглэнэ. Шилэн дансны цахим хуудсанд худалдан авалтын мэдээллийг олон улсын жишигт нийцүүлэн нээлттэй болгох журмыг тодорхойлно: 
1. Автоматаар нийтлэх. Төрийн сангийн нэгдсэн дансаар дамжсан орлого, зарлагын гүйлгээг хуулиар хамгаалсан мэдээллийг далдалсны үндсэн дээр ажлын нэг өдрийн дотор автоматаар нийтэлнэ. Байгууллага холбогдох шийдвэр, тайлбарыг долоо хоногийн дотор хавсаргах бөгөөд зөвшөөрөл, хавсралт хүлээх нь нийтлэхийг хойшлуулах үндэслэл болохгүй. 
2. Нээлттэй өгөгдлийн нэгдсэн стандарт. Мэдээллийг машинаар уншигдах өгөгдлөөр нийтэлж, үнэ төлбөргүй хайх, татах, программ хооронд мэдээлэл солилцох боломж бүрдүүлнэ. Зураг, баримт бичгийн дүрсэн хуулбар байршуулсныг мэдээлсэнд тооцохгүй. Өгөгдлийн стандарт, нийтлэх журмаар хуулийн мэдээлэх хүрээг хумих, хугацааг сунгахыг хориглоно.
3.   Гэрээний нэгдсэн дугаар. Төсвийн хөрөнгөөр санхүүжих болон төсөлд заасан бусад гэрээнд давтагдашгүй дугаар олгож, төсвийн ангилал, төсөл, тендер, гэрээ, нэмэлт өөрчлөлт, төлбөр, гүйцэтгэлийн акт, нийлүүлэгчийн мэдээллийг холбоно. Өөр системийн дугаарыг уг дугаартай холбож, мэдээллийг давтан гараар оруулах ачааллыг багасгана.
4. Гэрээ нийтлэх ба төлбөр шилжүүлэх нөхцөл. Хуулийн 3.1.1–3.1.3-т хамаарах этгээдийн таван сая төгрөгөөс дээш, хөдөлмөрийн гэрээнээс бусад гэрээ, нэмэлт, өөрчлөлтийг ажлын гурван өдрийн дотор бүрэн эхээр нийтэлнэ. 
Үнийг урьдчилан тогтоох боломжгүй гэрээг мөн хамруулна. Хуульд заасан бусад нөхцөлийг хангасан гэрээ нийтлэгдсэнээр, эсхүл тохирсон хожуу хугацаанд хүчин төгөлдөр болох бөгөөд нийтлэгдээгүй гэрээний төлбөрийг шилжүүлэхгүй. 
Нууц, хувийн мэдээлэл бүхий баримтын зөвхөн хамгаалах хэсгийг далдалж, бусад хэсгийг нийтэлнэ. Байгууллагын нууц болон тухайн гэрээний нөхцөлөөр хуулиар нээлттэй байхаар тогтоосон мэдээллийг нууцлахыг хориглоно.

5. Эцсийн өмчлөгчийн мэдээлэл. Гэрээний тал болох хуулийн этгээдийн эцсийн өмчлөгчийн улсын бүртгэлийн мэдээлэл, өөрчлөлтийг гэрээтэй холбоно. Өмчлөл, хяналтыг тодорхойлоход шаардлагатай мэдээллийг нийтэлж, иргэний регистр, оршин суугаа газрын хаяг, холбоо барих мэдээллийг нийтлэхгүй. 

Эцсийн өмчлөгчийн мэдээллээ бүртгүүлэх үүргээ биелүүлээгүй, эсхүл худал бүртгүүлсэн нь эрх бүхий байгууллагын хүчин төгөлдөр шийдвэрээр тогтоогдсон бөгөөд зөрчлөө арилгаагүй этгээдтэй төсвийн хөрөнгөөр гэрээ байгуулахыг хориглож, шалгах болон гомдол гаргах боломжийг тодорхойлно.

6. Мэдээллийн үнэн зөвийн аудит. Төрийн аудитын байгууллага шилэн дансны цахим хуудасны мэдээллийн иж бүрэн, үнэн зөв, хугацаандаа нийтлэгдсэн байдалд жил бүр аудит хийж, эх бүртгэл, шийдвэр, гэрээ, төлбөр, гүйцэтгэлийн баримтыг тулган шалгана. Байгууллага бүрийн нийцлийн үнэлгээг нэрийн жагсаалтаар дараа оны зургаадугаар сарын 1-ний дотор нийтэлж, зөрчлийг арилгасан баримт, хэрэгжилтийн үнэлгээг аудитын дүгнэлттэй холбоно.

7. Үүрэг, хариуцлага. Эх баримтын үнэн зөв байдал, мэдээлэл дамжуулах, өөрчлөлтгүй нийтлэх үүргийг хариуцах этгээдээр нь ялган тогтооно. Холбогдох зөрчлийг нягтлан бодох бүртгэлийн улсын байцаагч шалган шийдвэрлэх харьяаллыг тодорхой болгож, хүчин төгөлдөр болсон шийдвэр, биелэлтийг нийтэлнэ. 

8. Нэгдсэн систем ба хуулийг хэрэгжүүлэхтэй холбогдуулан авах арга хэмжээ. Санхүү, төсвийн асуудал эрхэлсэн төрийн захиргааны төв байгууллага нэгдсэн системийн ажиллагаа, аюулгүй байдал, нөөц системийг хариуцна. Төрийн сан, төсөв, худалдан авалт, улсын бүртгэл, өмчийн бүртгэлийн системтэй мэдээлэл солилцож, эх үүсвэр, нийтэлсэн болон өөрчилсөн огноо, өмнөх хувилбарыг хадгална. Саатлын үед нөөц системээр мэдээлэх боломжийг бүрдүүлнэ.

Гурав. Хуулийн төсөл батлагдсаны дараа үүсэж болох эдийн засаг, нийгэм, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний талаар  

Хуулийн төсөл батлагдсанаар шилэн дансны мэдээллийн нээлттэй ил тод байдал сайжирч, иргэдийн төрд итгэх итгэл дээшилж улмаар авлигын эрсдэл буурна. Систем бүрэн холбогдсоны дараа давхар гараар оруулах ажил буурна. 

Шилэн дансны тухай нэмэлт, өөрчлөлт оруулах хуулийн төсөл, дагалдах хуулийн нэмэлт, өөрчлөлтийн төслийг боловсруулж баталснаар дараах үр дүнд хүрнэ гэж тооцож байна: 
1) Авлигын эсрэг конвенцид заасан үүргийн хэрэгжилт хангагдаж, төсвийн зарцуулалтын ил тод байдал дээшилнэ;
2) Шилэн дансны мэдээллийг олон улсын жишигт нийцсэн стандартын дагуу нийтлэх боломж бүрдэнэ;
3) Шударга бус өрсөлдөөн буурч, тендерт оролцогчийн тоо нэмэгдснээр авлигагүй худалдан авалтын хэмнэлт бий болно. 
Дөрөв. Хуулийн төсөл нь Монгол Улсын Үндсэн хууль, Монгол Улсын олон улсын гэрээ болон бусад хуультай хэрхэн уялдах, хуулийг хэрэгжүүлэхэд шинээр нэмэлт, өөрчлөлт оруулах хууль тогтоомжийн төслийн талаар 
	
Шилэн дансны тухай хуульд нэмэлт, өөрчлөлт оруулах хуулийн төслийг Монгол Улсын Үндсэн хууль, Монгол Улсын олон улсын гэрээ болон бусад хууль тогтоомжтой нийцүүлэн боловсруулсан бөгөөд Байгууллагын нууцын тухай хууль, Зөрчлийн тухай хууль, Зөрчил шалган шийдвэрлэх тухай хууль, Төсвийн тухай хууль, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хууль, Төрийн болон орон нутгийн өмчит компанийн засаглалын тухай хууль, Нийтийн мэдээллийн ил тод байдлын тухай хууль,  Хуулийн этгээдийн улсын бүртгэлийн тухай хууль, Төрийн болон албаны нууцын тухай хуульд нэмэлт, өөрчлөлт оруулна. 

